## Rješenje Ustavnog suda Republike Hrvatskoje broj U-VII-381 od 23

### NN 44/1997 (25.4.1997.), Rješenje Ustavnog suda Republike Hrvatskoje broj U-VII-381 od 23

# USTAVNI SUD REPUBLIKE HRVATSKE

Ustavni sud Republike Hrvatske, u sastavu predsjednik Jadranko Crnić,
te suci Zdravko Bartovčak, dr. Velimir Belajec, Ante Jelavić Mitrović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, odlučujući u izbornom sporu u povodu žalbe nezavisnog
kandidata Ivice Obrvana iz Metkovića, zastupanog od odvjetnika u Metkoviću
Stipe Obrvana, protiv rješenja Županijskog izbornog povjerenstva Dubrovačko-neretvanske
županije od 16. travnja 1997., na sjednici održanoj dana 23. travnja 1997.
godine, donio je ovo

## **RJEŠENJE**

1. Usvaja se žalba Ivice Obrvana u dijelu koji se odnosi na ovlasti
Županijskog izbornog povjerenstva, te se ukida točka I. izreke uvodno navedenog
rješenja u dijelu kojim se utvrđuju rezultati glasovanja za izbor člana
Gradskog vijeća grada Metkovića.

2. Gradsko izborno povjerenstvo grada Metkovića objavit će rezultate
glasovanja, nakon što u skladu sa stajalištem ovog Suda utvrdi broj nevažećih
glasova odnosno rezultate glasovanja u III. izbornoj jedinici.

3. Odbija se žalba u dijelu koji se odnosi na način utvrđivanja nevažećih
glasova.

4. Ovo će se rješenje objaviti u "Narodnim novinama".

Obrazloženje

Županijsko izborno povjerenstvo Dubrovačko-neretvanske županije, dana
16. travnja 1997., odlučujući o prigovoru Gradskog odbora Hrvatske demokratske
zajednice Metković zbog nepravilnosti u postupku izbora, riješilo je da
se prigovor djelomično usvaja i poništavaju se rezultati glasovanja utvrđeni
za izbor člana Gradskog vijeća grada Metkovića u III. izbornoj jedinici
od biračkih odbora na biračkim mjestima broj 76, 77 i 78 i od Gradskog
izbornog povjerenstva Grada Metkovića, te su u nastavku navedeni rezultati
glasovanja utvrđeni od Županijskog izbornog povjerenstva, a u preostalom
dijelu prigovor je odbijen kao neosnovan.

Kao rezultat ovog utvrđenja glasova proizašlo je da podnositelj žalbe
kandidat Obrvan ima 404 glasa (tj. 402 ranije priznata kao važeća plus
2 za koje je Županijsko povjerenstvo utvrdilo da su pogrešno ocijenjena
nevažećim), a kandidat Crnčević da ima 410 glasova (to jest 402 ranije
priznata glasa, kad je imao jednaki broj glasova kao i kandidat Obrvan,
plus 8 glasova za koje je Županijsko povjerenstvo utvrdilo da su bili pogrešno
ocijenjeni nevažećim od strane Gradskog izbornog povjerenstva).

Županijsko izborno povjerenstvo utvrdilo je da zbog pogrešne ocjene
nevažećima ukupno nije priznato 13 glasova, nakon čega je ono samo utvrdilo
koliko je koji kandidat dobio glasova, odnosno da je za člana Gradskog
vijeća grada Metkovića u III. izbornoj jedinici izabran kandidat Crnčević,
a ne - kako je to bilo navedeno u prvoj službenoj objavi rezultata glasovanja
- da kandidati Crnčević i Obrvan imaju jednaki broj glasova.

Žalba je izjavljena pozivom na odredbe članaka 60. stavak 1, 59. stavak
1. i 2., te članak 42. Zakona o izboru članova predstavničkih tijela jedinica
lokalne samouprave i jedinica lokalne uprave i samouprave.

Podnositelj žalbe smatra da je Županijsko povjerenstvo prekoračilo svoje
zakonske ovlasti kad je utvrdilo rezultate izbora za Gradsko vijeće Grada
Metkovića u III. izbornoj jedinici, da način utvrđivanja nevažećih listića
kako ih je utvrdilo Županijsko izborno povjerenstvo nije sukladan Zakonu,
te da mu je povrijeđeno pravo na žalbu.

Žalba je dijelom osnovana.

Prema odredbama članka 32. Zakona općinska i gradska izborna povjerenstva
- pored ostalog - prikupljaju i zbrajaju rezultate glasovanja na biračkim
mjestima na svom području i objavljuju rezultate općinskih, odnosno gradskih
izbora, a prema odredbama članka 34. istog Zakona županijsko izborno povjerenstvo
objavljuje rezultate izbora za članove županijske skupštine.

Dakle, poslovi zbrajanja rezultata glasovanja na biračkim mjestima na
njihovu području u provedbi izbora na članove gradskog vijeća, kao i objava
rezultata gradskih izbora u djelokrugu su gradskih izbornih povjerenstava.

Prema odredbama članka 42. već navedenog Zakona glasuje se samo za kandidate
i kandidatske liste navedene na glasačkom listiću. Glasački se listić popunjava
tako da se zaokružuje redni broj imena kandidata, odnosno ispred naziva
kandidatske liste jedinice lokalne samouprave, odnosno jedinice lokalne
uprave i samouprave za koju se glasuje, s tim da se važećim smatra i onaj
glasački listić iz kojeg se na siguran način može utvrditi za kojeg je
kandidata odnosno kandidatsku listu birač glasao. Prema odredbi članka
43. Zakona nevažećim glasačkim listićem smatra se nepopunjeni glasački
listić, glasački listić popunjen tako da se ne može sa sigurnošću utvrditi
za kojeg je kandidata odnosno za koju je listu birač glasovao kao i glasački
listić na kome je birač glasovao za dva ili više kandidata odnosno za dvije
ili više kandidatskih lista.

Stajalište o ovim zakonskim odredbama ovaj Sud već je zauzeo u predmetu
U-VII-356/1997 od 18. travnja 1997. godine i to u smislu: kad se radi o
glasačkim listićima koji su popunjeni, na kojima je glasovano samo za jednog
kandidata (dakle, nisu ispunjene zakonske pretpostavke o nevažećim listićima
iz članka 43. navedenog Zakona), a popunjeni su zaokruživanjem skraćenog
naziva stranke kraj imena kandidata i njegovog zamjenika, onda se sa sigurnošću
može utvrditi za kojeg je kandidata birač glasovao.

Uvidom u 13 spornih glasačkih listića, koji su Sudu dostavljeni u ovom
predmetu, Sud ocjenjuje važećim listić GV 000101 na kojem je pored imena
kandidata zaokružena kratica stranke, listić GV 000102 na kojem je pored
imena kandidata zaokružena kratica stranke, listić GV 000103 na kojem je
pored imena kandidata zaokružena kratica stranke, listić GV 000147 na kojem
je pored imena kandidata zaokružena kratica stranke, listić GV 000354 na
kojem je pored imena kandidata zaokružena kratica stranke, listić GV 000248
na kojem je pored imena kandidata zaokružena kratica stranke, listić GV
001764 na kojem je pored imena kandidata zaokružena kratica stranke i listić
GV 000666 na kojem je zaokružen redni broj kandidata; dakle od 13 spornih
listića ovaj Sud je osam listića ocijenio važećim.

Nevažećim su ocijenjeni: listić GV 000035 na kojem je kružić udaljen
od imena kandidata, listić GV 000794 koji je nepopunjen, listić GV 001530
na kojem je zaokruženo samo ime kandidata a ne i prezime, listić GV 001731
na kojem je kružić izvan imena kandidata i listić GV 001674 na kojem je
zaokružen zamjenik; dakle od 13 spornih listića ovaj Sud je pet listića
ocijenio nevažećim.

Podnositelj žalbe nije obrazložio čime mu je povrijeđeno pravo na žalbu,
pa je žalba u tom pogledu također neosnovana.

Ovo rješenje temelji se na odredbama članaka 55. i 60. Zakona o izboru
članova predstavničkih tijela jedinica lokalne samouprave i jedinica lokalne
uprave i samouprave.

Objava ovog rješenja temelji se na odredbi članka 20. stavak 1. Ustavnog
zakona o Ustavnom sudu Republike Hrvatske ("Narodne novine", broj 13/91).

USTAVNI SUD REPUBLIKE HRVATSKE
Predsjednik
**Jadranko Crnić,** v. r.

Rješenje, NN 44/1997-648